# Prosessbeskrivelse

# Programstatusvurdering

Programstatusvurdering (PSV) er en årlig egenvurdering av arbeidet i omstillingsprogrammet i regi av Innovasjon Norge.

PSV er en strukturert gjennomgang av resultater og prosesser fra omstillingsarbeidet i inneværende år. Innholdet inkluderer vurdering av arbeidet med gjennomføring av handlingsplanen, resultatoppnåelse, konstruktive tilbakemeldinger og forslag til forbedringer som skal innarbeides i neste års handlingsplan.

Vurderingen skal for [omstillingsorganisasjonen] være:

* en hjelp til å vurdere egen utviklingsprosess og resultatoppnåelse
* et insitament til å bedre egne utviklingsprosesser og målsettinger

# For fylkeskommunene og Innovasjon Norge (som faglig ansvarlig og utøvende ledd for fylkeskommunen) vil målet være å få trygghet for at omstillingsmidlene benyttes på en effektiv måte og at det er en plan og struktur i gjennomføringen.

Metodikk
PSV gjøres årlig i månedene oktober/november for å sikre at tiltakene kan innarbeides i påfølgende års Omstillings- og Handlingsplan.

Basert på faktadokument utfylt av Programleder, gjennomgås et vurderingsskjema (PSV-skjema) med 8 hovedindikatorer. Fire av disse er knyttet til prosessene, det vil si hvordan programmet etableres, organiseres og drives, mens de øvrige fire er rettet mot effekter, det vil si hvilke resultater bruken av omstillingsmidlene fører til. For hver hovedindikator er det tilknyttet et antall faktorer. For hver faktor er det først stilt noen sentrale spørsmål til diskusjon. Deretter framsettes det en påstand som skal gis en score fra 1 (lite/intet) til 6 (fullt ut/fullstendig). Basert på innspill noteres stikkord/punkter angående hvor programmet gjør det godt, forbedringsområder og forslag til tiltak.

Når hver faktor er gitt en score og stikkord er notert, skal deltakerne enes om en «totalkarakter» mellom 1 og 6 før de starter vurderingen av neste hovedindikator.

Som avslutning av programstatusvurderingen gjennomføres en runde rundt bordet til hver enkelt deltaker om å kommentere hva som er den mest kritiske faktoren for måloppnåelse for omstillingsprogrammet fremover. Disse noteres ned og tas med inn i arbeidet med neste års handlingsplan.

Prosessen skal gi mulighet for innspill og ettertanke, og har fokus på forbedringsområder. Den kan ikke brukes til å sammenligne et omstillingsområde med et annet, og den gir ikke «fasitsvar». Den er på mange måter en «beste vurdering» av sentrale faktorer som har betydning for gjennomføring av omstillingsarbeidet. Ved neste års programstatusvurdering vil den relative endring på «diamanten» gi omstillingsorganisasjonen en indikasjon på utviklingen i omstillingsarbeidet.

Det er helt naturlig at arbeidet i første del av omstillingsperioden har størst vekt på prosessindikatorene, samtidig som det er sentralt at fokus er rettet mot resultatindikatorene i siste del av omstillingsperioden.

## Gjennomføring av prosessen - ordinær

### Deltakelse

# Følgende deltakere må være til stede:

* Omstillingsorganisasjonen ved styret og omstillingsadministrasjonen
* Innovasjon Norges observatør
* Fylkeskommunens observatør
* Kommunedirektør og eventuelle andre observatører fra kommunen
* Ekstern prosessleder

### Forberedelser

Allerede i forbindelse med fastsettelse av årshjul for programmet settes også dato for PSV. På siste styremøte før PSV skal PSV være agendapunkt på styremøtet der Innovasjon Norge eller programleder gjennomgår forberedende presentasjon til PSV. Dette for at styret er forberedt på PSV gjennomgang i forkant og at man eventuelt kan få innspill på viktige tema/områder fra styret.

Innen august sender Innovasjon Norge (IN), eventuelt Programleder en innbydelse med vedtatt dato for PSV til omstillingsstyret med observatører, programleder og eventuelle ansatte i programorganisasjonen. Samtidig får Programleder *faktadokument* som skal fylles ut. Innovasjon Norge inviterer videre styreleder som tar med Programleder, observatør fra fylkeskommunen og prosessleder til digitalt møte ca. 14 dager før PSV for forberedelse av programstatusvurderingen med fokus på om det er spesielle temaer/områder som bør ha ekstra fokus i gjennomgangen.

Som del av forberedelsene til PSV vil prosessleder sende ut et kort spørsmålsskjema med 3 spørsmål. Hvert enkelt styremedlem, observatør og programleder bes om å svare på spørsmålene og sende direkte tilbake til prosessleder. Tilbakemeldingene vil bli samlet som et grunnlag og underlag for selve programstatusvurderingen. Tilbakemeldingene vil bli håndtert konfidensielt.

I forkant av programstatusvurdering fyller programleder ut faktadokument. Senest syv dager før PSV, sender programleder til alle deltakere utfylt *faktadokument*, *PSV-mal* og agenda/timeplan for gjennomføring av PSV. Før PSV-møtet ser hver enkelt deltaker gjennom *PSV-mal, faktadokument* og gjør seg opp en egen mening om de ulike indikatorene og påstandene opp mot eget program.

Gjennomgang

Gjennomgangen vil i utgangspunktet ta ca. 4-5 timer. Den ledes av Innovasjon Norge som faglig ansvarlig i samarbeid med prosesslederen. Agenda:

* Kort innledning av Innovasjon Norge/prosessleder
* Programleder gjennomgår status i *Handlingsplanen og på prosjektporteføljen*
* Ved andre og senere gjennomganger hva som er gjennomført av anbefalinger fra forrige programstatusvurdering.
* Oppsummering av tilbakemelding på utsendte forberedende spørsmål
* Gjennomgang av prosessindikatorer og effektindikatorer
* Oppsummering og avslutning

### Hovedkonklusjon/anbefalinger

Basert på utfyllingen av spørreskjemaet og gjennomgangen lager prosessleder et utkast til sammendrag med hovedkonklusjon, vurderinger og anbefalinger, samt illustrerer «diamanten». Deltakerne får utkastet til gjennomlesning senest syv dager etter gjennomgangen, og mulighet til innen 3-5 dager å melde tilbake eventuelle korrigeringer av tekst, faktafeil, misforståelser, osv., før endelig rapport vil foreligge, senest 14 dager etter gjennomgangen.

Styreleder har ansvar for at styreseminar gjennomføres senest 3-4 uker etter PSV gjennomgangen for å sikre at anbefalinger og drøftinger blir en del av styreseminaret og arbeidet med neste års handlingsplan.

## Gjennomføring av prosessen – forsterket år 3 (midtveis)

### Deltakelse

Samme deltakere som ved ordinær programstatusvurdering

### Forberedelser

Som for ordinær programstatusvurdering, men i tillegg vil forberedelsene til denne programstatusvurderingen inkludere:

* Oppdatering av spørreundersøkelse utviklingsevne fra strategi og forankringsfasen
* Oppdatering av faktagrunnlag/analysegrunnlag fra strategi og forankringsfasen

Underlaget krever mer forarbeid og bør iverksettes i god tid før gjennomføring av PSV, underlaget sendes ut til deltakerne i forkant sammen med faktagrunnlaget.

Gjennomgang

Gjennomgangen vil i utgangspunktet ta ca. 5-6 timer. Den ledes av Innovasjon Norge som faglig ansvarlig i samarbeid med prosesslederen. Agenda:

* Kort innledning av Innovasjon Norge/prosessleder
* Programleder gjennomgår oppdatert faktagrunnlag/analysegrunnlag fra strategi og forankringsfasen og fremhever endring fra forrige analyse
* Programleder gjennomgår oppdatert spørreundersøkelse utviklingsevne, og fremhever endring fra forrige analyse
* Programleder gjennomgår status i *Handlingsplanen og på prosjektporteføljen*
* Gjennomgang av hva som er gjennomført av anbefalinger fra forrige programstatusvurdering.
* Oppsummering av tilbakemelding på utsendte forberedende spørsmål
* Gjennomgang av prosessindikatorer og effektindikatorer
* Oppsummering og avslutning

### Hovedkonklusjon/anbefalinger

Som for ordinær programstatusvurdering, i tillegg kommenteres hovedtrekk på endringer fra oppdaterte analyser opp mot mål for programmet.

### **Behandling av rapport med hovedkonklusjon/anbefalinger**

Resultatet skal behandles av omstillingsstyret og vil gi innspill til videre aktiviteter, herunder også neste års Handlingsplan.

### **Økonomi/tidsbehov**

Innovasjon Norge dekker kostnader til prosesslederen.

Selve Programstatusvurderingen gjennomføres i form av et dagsmøte.